google/wiki40b huggingface dataset:
Tidshjulet

Tidshjulet (engelsk: The Wheel of Time) er en fantasy-serie skrevet av amerikanske James Oliver Rigney Jr. under pseudonymet Robert Jordan. Serien består av fjorten bøker, samt en forhistorie til serien, Ung Vår. De første ti bøkene i serien, samt forhistorien, ble oversatt til norsk og utgitt av Tiden Norsk Forlag. De norske bøkene er oversatt av Olaf Havnes (1), Jens Erik Røsåsen (2-4), Morten Hansen (6, 8-11) og Berit H. Løken (5, 7).  
Jordan døde 16. september 2007, før siste bok ble ferdig. Om den tolvte og påtenkte siste boken skal Jordan ha sagt: «Det vil bli en bok til. Hvis den er 1500+ sider kommer den med egen bagasjevogn og Tor (det amerikanske forlaget) må finne opp en ny innbindingsmåte, det vil bli kun én bok til». Etter Jordans død har forlaget, Jordans enke, Harriet, og Brandon Sanderson sammen bestemt at bok 12 skal deles i tre. Etter Jordans død overtok Brandon Sanderson stafettpinnen, og skrev de tre siste bøkene i den episke fantasy-serien.

Handlingen

Handlingen i Tidshjulet finner sted i en rik fantasiverden. Jordan bygger verden ved å introdusere oss for Emondsmark, en landsby langt unna alt og alle. Der møter vi en gjetergutt, Rand al’Thor, som etter hvert må flykte fra hjemstedet sitt sammen med en Aes Sedai: Moiraine Damodred og hennes Vokter, Lan Mandragoran. Sammen med dem, reiser også Mattrim Cauthon, Perrin Aybara, Egwene al’Vere og Nynaeve al’Meara. Vi får oppleve en magisk og farlig verden gjennom disse hovedpersonene. Jordan bygger en helt unik verden gjennom reisen til hovedpersonene. Fra et lite, trygt hjemsted og ut i den store og farlige verden, blir vi kjent med utallige karakterer, byer og kulturer.  
Bøkene handler i stor grad om kampen mellom mørket og lyset. Hovedkarakterene får etter hvert hver sin rolle i kampen mot de mørke kreftene, og blir viktige spillebrikker i denne kampen.

Magisystemet

Verdenen vi beveger oss i i Tidshjulet-serien er fylt med magi. Det første vi får vite i serien, er at verdenssynet er basert på en teori om at tidshjulet går rundt og rundt, noe som innebærer at tider som har vært, vil komme tilbake. Det betyr også at kamper som er utkjempet, også vil komme tilbake. Det er i denne tiden av tidshjulets dreininger vi befinner oss i. Lews Therin Telamon var den forrige til å utkjempe en kamp mot mørket. Dette endte med at han forseglet de mørke kreftene, inntil hans gjenfødelse. 
De magiske kreftene vi finner i boken er Saidin og Saidar. Aes Sedaier kan bruke denne kraften, og veve ulike mønster av kraften som gjør alle mulige magiske ting. Aes Sedaiene vi møter i Tidshjulet er alle kvinner, og bruker den kvinnelige delen av kraften, Saidar. I den forrige kampen mot mørket, ble det lagt en smitte på den mannlige delen av kilden, Saidin, som gjør at alle menn som bruker den, vil bli drevet til galskap.
Sommarøy baptistkirke

Sommarøy baptistkirke er en kirke på Sommarøy i Tromsø kommune. Kirken ble innviet i 1981, og tilhører Det Norske Baptistsamfunn. 
Baptistmenigheten på Sommarøy ble skilt ut fra Tromsø baptistmenighet i 1892, da det tidligere samme år hadde blitt bygget et forsamlingshus for menigheten på øya. Menigheten drev da allerede skole på øya. Skoledriften ble overtatt av kommunen i 1902.
Odontoceridae

Utseende

Små til middelsstore, mørke vårfluer med temmelig smale vinger som er tett kledt med fine hår. Antennene er omtrent så lange som resten av kroppen. Mellombeina har to sporer, bakbeina fire. Larvene er temmelig kraftige, ofte grønne på farge. Hode og pronotum er svarte og kraftig sklerotiserte (harde). De lager et svært solid, sylindrisk larvehus av sandkorn holdt sammen med silke.

Levevis

Larvene lever i elver og bekker med sand- eller grusbunn, som de graver i. De er altetende, men eter mest dødt organisk materiale, og er aktive om natten.
De samler seg i tette samlinger under steiner før de forvandler seg til pupper, og har synkroniserte masseklekkinger.

Utbredelse

Odontoceridae forekommer i alle verdensdeler bortsett fra Afrika, men de fleste artene lever i tropene. I Norge er arten Odontocerum albicorne funnet nær Lyngdal i Vest-Agder.
Gnaphaloryx

Utseende

Middelsstore (13-40 millimeter), litt flate, matt brunlige hjortebiller. Hannens kjever er moderat forstørrede (opptil omtrent så lange som pronotum). Kroppen er dekket med bestøvning og er derfor ganske matt. Pronotum er rektangulært bortsett fra en innskjæring ved bakhjørnet.

Levevis

Larvene utvikler seg i råtne trestammer.

Utbredelse

Gnaphaloryx opacus er vidt utbredt fra Burma i vest til Ny-Guinea i øst. De øvrige artene har mer begrensede utbredelser i Indonesia, Filippinene, på Ny-Guinea og omkringliggende øyer, og Salomonøyene.
Ongul

Ongul er den største øya i øygruppen Flatvær i Antarktis. Øya er 2,4 kilometer lang og ligger på østsiden av innløpet til Lützow-Holmbukta ved Kronprins Olav Kyst i Dronning Maud Land.
Øya ble kartlagt av norske kartografer basert på flyfotografier tatt under en av Lars Christensens ekspedisjoner i 1936–37. Øya fikk navn etter dens fiskekrokform («ongul»), men i 1957 avdekket en japansk forskningsekspedisjon at den ene delen er en separat øy, East Ongul Island, der Japans helårsbemannede forskningsstasjon Syowa er etablert.
Norsk Musikk Distribusjon

Norsk Musikk Distribusjon AS er importør og distributør av musikkinstrumenter og utstyr i Norge. Norsk Musikk har sitt hovedkontor på Alnabru i Oslo, men har forretninger i Tønsberg, Lillestrøm og Oslo. Bedriften samarbeider med mange norske artister og band.
Norsk Musikk ble etablert av danske Bjarne Grønborg Christensen i 1969 i Oslo. I mange år lå bedriften på Bjølsen i Oslo men har siden 2002 hatt sitt hovedkontor på Alnabru i Oslo.
Combo Tango

Combo Tango er en norsk tangokvartett bestående av Ole Amund Gjersvik på kontrabass, Tor Jaran Apold på violin, Bengt Florvåg på klarinett og Anne Nitter Sandvik på piano.
Kvartettens første album var Combo Tango som kom ut i 2002, andre album var Milonga Del Angel fra 2007.
Tremasteren Fremtiden

Tremasteren «Fremtiden», eller Liv nordpå er en roman av den norske forfatteren Jonas Lie, utgitt i 1872. Romanen har handling fra blant annet Kjøllefjord i Finnmark og beskriver nordnorsk natur og folkeliv. Lie tar opp forholdet mellom det norske samfunnet og det samiske. Handels- og forretningsmoral spiller også en viktig rolle.
The Getaway People

The Getaway People var et norsk band fra Stavanger startet i 1994 som spilte soul- og funk-inspirert pop. Bandet fikk platekontrakt med Columbia Records i 1997 og ga ut debutalbumet The Getaway People året etterpå. Samme år startet de på sin første turne i USA og besøkte de aller fleste statene. I 2000 kom oppfølgeralbumet Turnpike Diaries før de ble løst fra kontrakten med Columbia i 2001. Bandet ble aldri oppløst, men sluttet etterhvert å turnere og spille sammen. Lørdag 18. juni gjorde bandet comeback og spilte gjenforeningskonsert på Folken i Stavanger.
Blant bandets mest kjente sanger er «She Gave Me Love», «There She Goes», «Good Life» og «Six Pacs». En noe omarbeidet versjon av sistnevnte ble brukt i den amerikanske TV-serien Young Americans. Bandet spilte også inn en egen versjon av Earth, Wind & Fire sangen «Getaway» til Muppet Show-filmen Muppets From Space. I tillegg er musikken benyttet i andre amerikanske filmer, TV-serier og reklamefilmer, blant annet i TV-serien Malcolm in the Middle hvor låten «Good Life» ble benyttet i en av episodene.
Abu Nasr Shams al-Muluk Duqaq

Abu Nasr Shams al-Muluk Duqaq (død 8. juni 1104) var seldsjukkenes hersker i Damaskus fra 1095 til 1104.

Bakgrunn

Abu Nasr Shams al-Muluk Duqaq var sønn av den seldsjukkenes hersker i Syria, Tutush I, og Khatun Safwat al-Mulk. Han var bror av Radwan.

Hersker

Da deres far døde i 1095, gjorde Radwan krav på Syria, og Duqaq arvet til å begynne med territoriet i Al Jazira og levde sammen med sin bror i Aleppo. 
Duqaq gjorde snart opprør og tok kontroll over Damaskus og kastet nesten Syria ut i anarki og borgerkrig. Duqaq hadde støtte fra Yaghi-Siyan av Antiokia som mislikte Radwans atabeg, Janah ad-Dawla. Ilghazi, guvernøren i Jerusalem, sluttet seg også til Yaghi-Siyan og Duqaq. Radwan allierte seg med Ilghazis bror, Sokman.
Radwan angrep Yaghi-Siyan, og da Duqaq og Ilghazi kom til unnsetning, beleiret Radwan Damaskus også. Men Radwan kranglet snart med Janah ad-Dawla som tok Homs fra ham, og med sin atabeg ute av alliansen, var Yaghi-Siyan mye mer villig til å hjelpe ham. Disse to skulle til å angripe Shaizar da de hørte om ankomsten til det første korstog. Alle de forskjellige alliansene ble oppløst og alle dro hjem til sine byer. Hadde minst en av alliansene blitt opprettholdt, eller alle hadde samarbeidet, er det ikke sikkert at korstoget hadde lyktes. 
Vinteren 1097–98 ble Antiokia beleiret av korsfarerne, og Yaghi-Siyan og hans sønn Shams ad-Dawla ba om hjelp fra Duqaq. Den 30. desember 1097 ble forsterkninger fra Duqaq beseiret av styrker som sanket mat for Bohemond av Taranto, og Duqaq trakk seg tilbake til Homs. Duqaq sluttet seg senere til Kerboga av Mosul for å angripe korsfarerne etter at de hadde okkupert Antiokia i juni 1098, men i løpet av slaget deserterte Duqaqs linje og Kerbogha ble beseiret. Duqaqs territorier i Jazira ble tatt av opprørske vasaller under okkupasjonen av Syria. Duqaq tok tilbake Diyarbakır i 1099.
Duqaq la et bakhold for Baldwin I av Edessa ved Nahr al-Kalb i 1100, mens Baldwin var på vei til Jerusalem for å etterfølge sin bror Godfred av Bouillon som konge. Baldwins menn holdt et trangt fjellpass og Duqaqs styrker klarte ikke å bryte gjennom. Baldwin seiret og fortsatte til Jerusalem.
Homs ble gjenerobret av Duqaq i 1103 da Janah ad-Dawla, Radwans tidligere atabeg, ble myrdet. Duqaq ble syk i 1104, og på råd fra sin mor, utnevnte han sin egen atabeg, Toghtekin som atabeg for sin unge sønn, Tutush II. Han døde 8. juni samme år. Toghtegin fjernet etter kort tid Duqaqs dynasti og etablerte Burid-dynastiet som skulle herske i Damaskus det neste halve århundret.
Antologi

En antologi er ei tekstsamling, det vil si ei bok med flere litterære tekster, ofte innenfor samme sjanger, men fra forskjellige forfattere. Novelle- og diktantologier er de vanligste typene. Antologier forekommer svært ofte innenfor flere akademiske disipliner, og omtales da gjerne som vitenskapelige antologier. Da omtales de også som artikkelsamlinger.
Ordet stammer fra gresk og betyr opprinnelig «blomstersamling».

Antologifilm

En antologifilm er en film som består av flere korte novellepregede filmer som alle har et felles tema. Ofte består en slik film av en prolog og en epilog, og det er heller ikke uvanlig at det er kortere filmstubber mellom hovedfilmene. En antologifilm vil oftest bestå av mellom tre og fem kortfilmer og ha en samlet varighet på mellom 90 og 120 minutter.

Antologiserie

En antologiserie er en TV-serie hvor hver sesong, eller episode, har samme tema, men ulik handling og forskjellige rollefigurer. Kjente antologiserier er blant annet True Detective, American Horror Story, American Crime Story, Black Mirror og The Twilight Zone.
Trizogeniates ohausi

Utbredelse

Billen finnes i den neotropiske faunaregionen, nærmere bestemt i Ecuador og Peru.
VL Sääski

Flyet i bruk

Det finske flyvåpen benyttet flyene i årene  1928-1943. Det er kjent at minst ett eksemplar ble eksportert. Den norske flyveren Gidsken Jakobsen fra Narvik kjøpte et som fikk navnet «Måsen».
Johan Fahlstrøm

Liv og arbeid

Fahlstrøm debuterte på Christiania Theater i 1887, i de nye lokalene etter brannen på Bankplassen. Han kom i konflikt med teatersjef Schrøder og var også røket uklar med instruktør Hans Wiers-Jenssen. 
Fahlstrøm opprettet Centralteatret i 1897, som tidligere hadde vært ølhall og basarlokale under navnet Alhambra. På folkemunne ble stedet kalt Ølhambra og lå i Akersgata. Centraltheatret hadde åpning med Drachmanns Det var engang. Fahlstrøm og hans kone Alma drev teatret frem til 1899. Teatret er fremdeles i full drift på samme sted. 
I 1899 ble Fahlstrøm engasjert ved et nytt teater i byen, Nationaltheatret. Her kom han også i klammeri med Bjørn Bjørnson, og så var det igjen på leting etter nytt teaterlokale. I 1903 opprettet han Fahlstrøms Teater i gamle Eldorado teater i Torggata, som rommet ca. 2 000 personer, hvor de også åpnet med Drachmanns Det var engang, og Grønland Folketeater i 1906. Eldorado er i dag kino og Grønland folketeater er restaurant Olympen, populært kalt Lompa. 
I 1911 trakk han seg tilbake, men opptrådte sporadisk. Dette året startet Eldorado teater med kinodrift under navnet Verdensspeilet. 
Fahlstrøms skuespilleri var kjennetegnet av kraft, fantasi og myndighet. 
Fahlstrøm var også virksom som maler og billedhugger og er representert ved Nasjonalgalleriet. 
Hans sønn Arne ble sendt til Amerika i 1912 for å lære seg det nye fenomenet kinematografi. Han fikk aldri lært seg dette, og kom heller aldri til Amerika. Båten han var med, RMS «Titanic», gikk som kjent ned på jomfruturen over Atlanterhavet.  Ettersom foreldrene ikke hadde flere barn, donerte de hele sin formue til Redningsselskapet, som bygde en redningsskøyte og kalte den Arne Fahlstrøm etter sønnen. 
Familien Fahlstrøm skjenket midler til en dyreskulptur i bronse, «Villsvinet fra Firenze» som i 1948 ble reist på Slemdal skole der sønnen Arne gikk.
Ed Helms

Biografi

Edward Helms ble født i Atlanta i Georgia i 1974, fullførte grunnskole og high school ved The Westminster Schools i 1992 og ble uteksaminert fra Oberlin College i 1996. Medskuespilleren Brian Baumgartner i The Office fullførte samme high school ett år tidligere enn Helms, og i 2007 ble de sammen hyllet for sin suksess i Hollywood ved en seremoni på skolen.
Helms har en rekke mindre roller og gjesteopptredener i tv-serier og filmer, og var fra 2002 til 2006 fast korrespondent og humorist i The Daily Show. I juli 2006 kunngjorde NBC at Helms ville opptre i minst ti episoder i tredje sesong av The Office, og i februar 2007 fikk han en fast rolle i serien. Han har samtidig med innspillingen av The Office hatt sporadiske opptredener på The Daily Show.
I 2009 spilte Helms rollen som Stu i filmen The Hangover.
Ananas

Historie

Ananas har vært dyrket av folk i Amerika i lang tid før europeerne ankom. Siden renessansen har den blitt brakt til forskjellige tropiske områder over hele verden. I dag er ananasdyrking vanlig i Øst-Asia og Stillehavet.

Beskrivelse

Ananasplanten er rosettformet med stive blad. I midten utvikler blomstene seg til en slags små bær som vokser sammen til den store frukten.
Planten  hører hjemme i det tropiske Amerika, det eneste stedet der den vokser vilt. Ananas trives best i 25-30 grader og den krever 1-1½ meter regn per år. En dyrket ananasplante lever i omkring tre år. Når planten er 2-3 år bærer den frukt, deretter visner den.
Frukten kan ligne en stor kongle med en stilk av blader på. Den midterste delen av frukten fjernes før den spises, i hermetisk form er kjøttet derfor enten formet som ringer eller småbiter.

Arter

Man regner med omkring 16 forskjellige arter. Den alminnelige ananasen som brukes mest til mat har det vitenskapelige navnet Ananas comosus. Noen arter er populære som stueplanter, som Ananas bracteatus. Dens rødlige frukt har en svakere smak. Den lille arten Ananas nanus kan dyrkes innendørs. Dens frukt er ikke av interesse som mat.
Lycosa subhirsuta

Utseende

Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Flere av artene i slekten Lycosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Wechlser Memory Scale

Wechsler Memory Scale (WMS) er en gruppe nevropsykologiske tester som brukes for å individuelt kartlegge hukommelse og innlæring. WMS-III er den siste versjonen som er oversatt den norsk. Den inneholder 11 deltester, hvorav seks er kjernedeltester og fem er valgfrie/supplerende.
Nardo skolekorps

Nardo skolekorps ble offisielt stiftet 18. november 1954 som Singsaker skolekorps. Overlærer Erik Øren var den drivende kraft i etableringen av skolekorpset og ble også naturlig valgt som korpsets første formann. Lærer Inge Ladegård var korpsets første dirigent.
Etterhvert som antall barn ved Singsaker skole ble mindre besluttet Trondheim kommune å nedlegge barnetrinnet ved skolen. En ny skole eksisterte på Nardo og det ble besluttet å flytte korpset dit. Navnet ble endret til Nardo skolekorps 1. januar 1976.
Korpsets uniform består av røde jakker med hvitt kryssbandolær, sorte bukser med hvite sidebånd, sort båtlue, hvit kortarmet skjorte med rød klaff på arm, sort slips, sorte strømper, sorte sko og hvite hansker.
Høsten 2012 er det ca. 40 medlemmer i Nardo skolekorps. Korpsleder er Tore Resell, hovedkorpsets dirigent er Svein Buan og Trond Erik Krogstad er dirigent for aspirantene.
Okkultokrati

Okkultokrati er et band fra Oslo startet i 2008.
Bandets fjerde album, Raspberry Dawn, ble gitt ut i oktober 2016 og er produsert av Emil Nikolaisen. Bandet vant Spellemannprisen 2016 i kategorien metal for albumet.
Meltefjorden

Meltefjorden (nordsamisk: Saitevuotna) er en fjord på Sørøya i Hasvik kommune i Finnmark. Fjorden strekker seg fire kilometer nordover til Meltefjordbotn.
Fjorden har innløp mellom Taborshamnneset i vest og Skallneset i øst. Storholmen er en holme på vestsiden av fjorden. Lenger inne ligger Meltefjordholmen. På det dypeste er Meltefjorden 105 meter ved munningen.
Det er ingen bosetninger ved fjorden.
Fylkesvei 282

Historikk

Strekningen mellom Tranbykrysset og Frydenlund var opprinnelig skiltet riksvei 289.
Før 1. januar 2010 var veien riksvei, sammen med den tidligere riksvei 282.
2019 ble den tidligere strekningen mellom Hamborgsundtunnelen og Strømsø del av fylkesvei 283, strekningen mellom Bangeløkka og Kobbervikdalen del av fylkesvei 319.
Parlamentsvalget i Storbritannia 1951

Parlamentsvalget i Storbritannia 1951 var et valg til det britiske Underhuset som fant sted 25. oktober 1951. Dette skjedde kort etter valget til Underhuset i 1950. Labour Party hadde vunnet valget året før med svært knapp margin, og Labour-regjeringen skrev ut nyvalg i håp om å øke oppslutningen. Selv om Labour økte antallet stemmer, tapte partiet seter i parlamentet, og mistet flertallet til det konservative partiet. Det liberale partiet mistet mer enn to tredjedeler av stemmene, og ble fjerde største parti etter National Liberal Party.
Sør-Shetlandsøyene

Sør-Shetlandsøyene er en gruppe antarktiske øyer ca. 120 km nord for Antarktishalvøya. Ifølge Antarktis-traktaten skal de tiltrådte partene verken hevde, støtte eller benekte territorielle krav om suverenitet over øygruppen som kan benyttes fritt til ikke-militære formål.
Storbritannia har gjort krav på øyene siden 1908, og siden 1962 er de en del av Britisk Antarktis. Både Chile og Argentina gjør også krav på øygruppen.
Det er 16 forskningsstasjoner på øyene. De fleste ligger på King George Island der det er en flystripe ved den chilenske basen Eduardo Frei.

Historie

Dirk Gerritz observerte muligens Sør-Shetlandsøyene da han seilte i området i 1599. Sikkert er det at William Smith den 19. februar 1819 fikk øye på det som i dag heter Williams Point, den nordøstligste spissen av Livingston Island, da han kom ut av kurs sør for Kapp Horn. Smith ga øygruppen navnet New South Britain, men de ble etter kort tid døpt om til New South Shetlands og senere forkortet til South Shetlands. I 1820 seilte Edward Bransfield ut med Smith som guide for å kartlegge øygruppen. Den 16. oktober 1820 var Bransfield den første som gikk i land på det han kalte King George Island. Han utforsket også de omliggende farvannene.
Oppdagelsen tiltrakk seg raskt både britiske og amerikanske selfangere. På begynnelsen av 1900-tallet var opptil 13 hvalkokerier basert på Deceptionøya.

Klima

Øygruppen ligger like langt fra ekvator som Færøyene, men nærheten til Antarktika medfører at den har et mye kaldere klima. Gjennomsnittstemperaturen er 1,5°C om sommeren og –5°C om vinteren. Den moderate forskjellen skyldes den lave sjøvannstemperaturen. Farvannet rundt øyene er dekket av sjøis fra tidlig i april til tidlig i desember.
Klimaet er skyet og fuktig hele året, og det blåser kraftige vinder fra vest til alle årstider. De mest solrike dagene forekommer senvinters og tidlig vår med kaldt vær fra sør.
Datong (Datong)

Datong (kinesisk: 大同县; pinyin: Dàtóng Xiàn) er et fylke i provinsen Shanxi i Folkerepublikken Kina. Det er del av byprefekturet Datong.
Befolkningen var på 158 910 innbyggere i 1999.
Cuffies

Befolkningsutvikling

Antall innbyggere i kommunen Cuffies
Referanse: INSEE
Anton von Arco auf Valley

Bakgrunn

Anton von Arco auf Valley var sønn av Maximilian Graf Arco-Valley (1849–1911) og hans hustru Emmy Freiin von Oppenheim (1869–1957) fra bankierfamilien Oppenheim. Han var nevø til den engelske historker Lord Acton. Han studerte rettsvitenskap, og gikk så inn i den bayerske hær. Der steg han i gradene til løytnant og var med på det siste krigsåret under første verdenskrig.

Drapet på Eisner

Han var dimittert løytnant i det bayerske livregimentet da han skjøt Eisner i München på åpen gate. Umiddelbart ble han selv beskutt av Eisners ledsagere og livstruende såret, men ble reddet på den kirurgiske universitetsklinikken av professor Ferdinand Sauerbruch.
Kort etter styrtet den uavhengige sosialist Alois Lindner inn i den bayerske landdagen og skjøt net innenriksminister Erhard Auer (SPD), som han trodde stod bak mordplanene på Eisner. Under den påfølgende skuddveksling ble den konservative representant Heinrich Osel og major Paul Ritter von Jahreiß dødelig såret.
Knappe to måneder etter mordet på Eisner ble den bayerske rådsrepublikken proklamert.

Dom, benådning

Grev Arco ble dømt til døden for attentatet. I dommen het det imidlertid at gjerningen ikke var motivert av «niederer Gesinnung» (nedrig sinnelag), men av glødende kjærlighet til fedrelandet. Derfor benådet dommer Georg Neithardt ham allerede dagen etter og han ble isteden forvart i Landsberg fengsel fra januar 1920 til mai 1924. Grev Arco var den eneste som ble tiltalt for drapet på Eisner, selv om det av forhandlingsprotokollen gikk frem at planene var kjent i offiserskretser.

Monarkistisk

Professor Sauerbruch var lykkelig over å ha greven hos seg, og skjulte ham under uroen i München mellom de «røde» og «hvite». Flyverhelten Ernst Udet foretok styrtflyvninger av glede da han hørte attentatet var lykkes.
Han var aktiv i blant annet det høyreradikale Thule-Gesellschaft og i monarkistiske foreninger. Grev Arco og hans krets ønsket å gjeninnsette Wittelsbacherne som bayerske konger, og reagerte med avvisning på nasjonalsosialistenes ønske om å bruke ham som forbilde.
Han giftet seg 1934 med grevinne Maria von Arco-Zinneberg (1910–1987) og de fikk fem barn. Han døde i en trafikkulykke 29. juni 1945.
Donets

Donets (russisk: Северский Донец, ukrainsk:Сіверський Донець) er en sideelv til Don, i det østlige Ukraina og sørlige Russland. Den har et nedbørfelt på 98 900 km² og er 1 053 kilometer lang. 222 kilometer av elva er seilbar. Den har utspring nord for Kharkiv og munner ut i Don øst for Rostov. Sør for elva ligger det sterkt industrialiserte Donetsplatået, Donetskij Krjasi, med Donetsbassenget («Donbass»); store forekomster av kull, ildfast leire, sink og bly; tungindustri.

Etymologi

Don, som næres av Donets, var kjent av Ptolemeus som «Tanais», og vesteuropeerne kjente at Don hadde en vesentlig bielv som enten ble kalt «Lille Tanais» eller «Donets». Det slaviske navn, russisk Severskij Donets og ukrainsk Siverskij Donets, kommer av at elven utspringer i det tidligere fyrstedømmet Severskij, hvor Север (Sever) betyr nord eller det nordlige. Den italienske krønikeskriver Alexander Guagnini skrev: «Det er også en annen [elv], Lille Tanais, som utspringer i Severskij-fyrstedømmet og flyter inn i Store Tanais før utløpet i Det azovske hav».